钦定古今图书集成/明伦汇编/官常典/第250卷 > 《台衡铭》德宗
## 钦定古今图书集成/明伦汇编/官常典/第250卷 > 《台衡铭》德宗

天列台星，垂象于人。圣人则天，亦建辅臣。以翼以弼，
为衡为钧。如耳目应心，如股肱运身。是则同体，孰云
非亲？阴阳相推，四序成岁。君臣相得，万邦作乂。感同
风云，合若符契。以道匡救，尽规献替。木必从绳，金其
用砺。帝者之盛，时维陶唐。乃闻畴咨，仄陋明扬。洎乎
有虞，二八腾芳。爰迨伊尹，相于成汤。载生姜牙，谅彼
“武王，道无不行，谋无不臧，君圣臣贤，运泰时康。汉高
既兴，萧曹亦彰，烈烈我祖，膺期而昌，划灭群凶，砥平
四方，惟卫及英，启辟封疆，曰房与杜，振理维纲。亦有
魏徵，忠謇昂昂，伟兹众材，为栋为梁，荡荡巍巍，邦家
有光。”是知道之废兴，系于时主；主之得失，资于台辅。
经之以文，纬之以武，出为方伯，入为申甫。绝维载张，
阙衮斯补。惟德是倚，惟才是求，人不易知，德亦难周。
傅说版筑，夷吾射钩，任之不疑，千载垂休。“体于至公，
何鄙何仇？追惟哲主，必赖良弼。矧予不德，暗于理术，
师旅繁起，政刑多失。遘兹艰屯，夙夜祇栗。”翊我戴我，
实惟勋贤。内熙庶绩，外总十连，威武戴扬，谋猷日宣。
长城压境，巨舰济川。同德同心，扶危持颠。予嘉尔诚，
尔相予理。惟后失道，亦臣之耻。自昔“格言，慎终如始。
功藏鼎彝，道冠图史。无俾伊傅，克专厥美。作鉴勒铭永世是纪。”